Abalandeli Baka Trump Bathi Ukhetho Lwaqanjulwa Ngama Democrats Loba Kungela Bufakazi Balokhu
Uphenyo olusanda kwenziwa yinkampani yezindaba eyeReuters leIpsos luveza ukuba abakubandla lama Republicans basekela okukhulunywa nguTrump othi wanqoba uBiden kukhetho lukamongameli. Bethula lokhu loba kungelabufakazi obuveza ukuthi ibandla lama Democrats laqilibezela kukhetho lukamongameli.
MARYLAND — Uphenyo olusanda kwenziwa eMelika luveza ukuba abantu abanengi abakubandla lama Republicans bathi uMongameli Donald Trump nguye owanqoba kukhetho lukamongameli olusanda kwenziwa. Kodwa inengi labantu lithi uMnu. Joseph Biden webandla lama Democrats nguye owanqoba kukhetho lolu. Uphenyo olusanda kwenziwa yinkampani yezindaba eyeReuters leIpsos luveza ukuba abakubandla lama Republicans basekela okukhulunywa nguTrump othi wanqoba uBiden kukhetho lukamongameli. Bethula lokhu loba kungelabufakazi obuveza ukuthi ibandla lama Democrats laqilibezela kukhetho lukamongameli. UTrump usezame ngamandla wonke ukukuveza lokhu emthethwandaba kodwa akuphumi lutho. Abakubandla lama Democrats, labanye abantu kwele Melika abangalandeli amabandla la, bathi uBiden wanqoba uTrump. Onqoba kukhetho lweMelika kumele athole amaElectoral Votes angamakhulu amabili lamatshumi ayisikhombisa – 270. UBiden uyakhokhela ngama Electoral Votes afika phose amakhulu amathathu. Okwamanje uTrump uvimba uBiden ukuba angene esikhundleni. UBiden uthi lokhu kuzakwenza kube nzima ukuba alwisane lomkhuhlane weCOVID-19 osubulele abantu abedlula amakhulu amabili lamatshumi amahlanu eMelika. UTrump watshela abalandeli bakhe ngesikhathi kuqala ukubalwa amavoti abantu abasebenzisa iposo ukuba ukhetho lukamongameli alwenziwanga ngemfanelo. Abanye abantu kwele Zimbabwe bathi bayalulandela kakhulu ukhetho lolu ngoba kukhanya engani uTrump ufuna ukuthi kube labantu abatsha abazavotela umongameli abavela ezabelweni ezitshiyeneyo okubizwa ngeSilungu ngokuthi yiElectoral College. Ababona ngezemithetho bathi kuzakuba nzima ukuthi izabelo zikhethe abanye abantu hatshi labo abakhethwa kudala. Omunye wabalandela ukhetho lolu, uMnu. Okay Ndlovu, ohlala Enqameni eGwanda North, uthi loba kulenkinga ezithize, kukhona eleZimbabwe elingakufunda kukhetho lweMelika. Kodwa uMnu. Malaki Nkomo, owebandla leZanu PF, uthi akulalutho oluqakathekileyo ngokhetho lweMelika. UMnu. Busani Mbuso Ntini, odabuka eZimbabwe ovote kukhetho lolu, uthi lobanje kulokuxokozela kukhetho lolu, kuzalungiswa ngemfanelo. UBiden ulakho ukugcotshwa ukuba ngumongameli ngoZibandlela nxa uTrump engenelisanga ukuguqula impumela yokhetho lolu endaweni ezitshiyeneyo.